Document ID: /fineweb-2-swissfilter-quality_10-filterrobots/filtered/01444.jsonl.gz/6

Tiedote 293/2012
7.12.2012
EU:n ulkoasiainneuvosto kokoontuu Brysselissä 10. joulukuuta. Suomea kokouksessa edustaa ulkoministeri Erkki Tuomioja. Kokouksessa keskustelunaiheita ovat Venäjä, Lähi-idän rauhanprosessi, Länsi-Balkan, EU:n eteläinen naapurusto ja EU:n ja Yhdysvaltojen suhteet.
Ulkoministerit keskustelevat EU-Venäjä –suhteista osana tulevan EU-Venäjä –huippukokouksen valmistelua. Huippukokous järjestetään 21. joulukuuta Brysselissä.
Ulkoasiainneuvoston keskustelu Länsi-Balkanista, erityisesti Serbiasta ja Kosovosta pohjustaa EU:n laajentumisesta yleisten asioiden neuvostossa 11. joulukuuta käytävää keskustelua. Serbia ja Kosovo ovat käyneet EU:n välityksellä suhteidensa normalisoimisesta dialogia.
Keskustelussa Lähi-idän rauhanprosessista esillä on tilanteen kehittyminen sen jälkeen, kun Palestiinan YK-tarkkailijavaltioasemaa koskenut päätöslauselma hyväksyttiin YK:n yleiskokouksen äänestyksessä marraskuussa. Esillä on myös Gazan tilanne. EU:n eteläisen naapuruston osalta pääaiheena on Syyria. Esillä ovat myös viimeaikainen kehitys Egyptissä sekä EU:n tuki Libyalle.
Lisäksi neuvosto keskustelee tulevista näkymistä ja painopisteistä EU:n ja Yhdysvaltojen suhteissa ja yhteistyössä Yhdysvaltain presidentinvaalien jälkeen.
Jatkona marraskuun ulkoasiainneuvostossa käydylle keskustelulle on neuvoston tarkoitus sopia etenemisestä EU:n ja Ukrainan suhteissa muuan muassa lokakuun lopussa Ukrainassa järjestettyjen parlamenttivaalien valossa.
Lisätietoja: lähetystöneuvos Johanna Birkstedt, puh. 040 352 3556, ja ulkoministerin diplomaattiavustaja Krista Napola, puh. 040 590 7973